Wie is ek? – Positief
Positief	Uncategorized	 Maart 20, 2019 Maart 20, 2019 3 Minutes
Elke keer wanneer ek vir Grim sê dat hy “weird” is, sê hy dat hy perfek is, dan vra ek hom “Volgens wie se standaarde?” En elke keer antwoord hy: “My eie, natuurlik, dis mos al wat saakmaak.” Nou ja, dan is elkeen van ons mos perfek. G’n wonder my vorige blog, is so geniet deur almal nie. Nadat Maljan beskryf het, dat hy soos ‘n ui is en Hester wat nie in ‘n boks wil wees nie en almal wat so eerlik was oor hulle lewens, moes ek dan ook seker ‘n ernstige blog skryf.
Ek is oud, maar jonk van gees, kan kliphard huil en uit my maag uit lag. Ek kan vreeslik luiddrugtig wees as ek jou ken, maar sal doodstil bly totdat ek weet of jy vriend of vyand is. In my jonger dae, het ek altyd net wit of swart gesien, reg of verkeerd, maar soos die jare aangestap het, het ek geleer dat daar baie verskillende gryse is. Nog steeds sal ek opstaan vir wat ek glo reg is, maar ten minste kan ek nou iemand anders se punt ook insien.
Ek is ‘n Christen, maar behoort nie op die stadium aan ‘n kerk nie. Lank lank gelede was ek ‘n ouderling in ‘n kerk, maar vandag voel dit asof daar net oor geld gepreek word en mense met vroom gesigte in die kerk op ‘n Sondag, is skurke op ‘n Maandag. Nee dankie, dan sorg ek liewerste dat ek eerder goed doen as kwaad, eerder omgee as haat en bly weg uit die kerk.
Ek is ook ‘n ander mens by die werk as by die huis, moes leer om my man te staan in die konstruksie-industrie, by die werk moet alles 100% reg wees en mense wat lyf wegsteek irriteer my grensloos. Hulle weet dit ook, want ek sal hulle dit reguit vertel. In dieselfde asem moet ek sê dat ek nie skroom om iemand wat ‘n taak goed gedoen het, te prys nie. En ek gee nie om om te help nie, did net wanneer ander mense dink dat ek nou sommer permanent hulle werk moet doen, dat my bloed kook.
Daar is nie veel dinge wat my so opgewonde maak, soos verandering nie. Ek is lief vir nuwe take aanpak, veral as dit iets is waar ek moet dink. Sodra dit egter ‘n herhalende ding word, wil ek my hare uit my kop trek van verveling. Admin is vir seker nie my sterk punt nie, ek haat filing met ‘n passie. Kaste regpak, by die huis, maak my moeg nog voor ek begin het. Stokperdjies wat ek al gedoen het, sluit in mosaic, lapverf, meubels restoureer, naaldwerk en en en.
Ek is ‘n maklike mens, gemaklik tussen ander, miskien omdat ek gemaklik is omtrent myself, maar ek is ‘n moeilike mens wanneer jy my kinders, vriende of familie aanvat. Hartseer en geluk het beide al oor my pad gekom. Ek kies gewoonlik om die positiewe te soek, selfs in moeilike tye en as daar nou regtig niks positiefs is nie, sal ek die les soek wat geleer moes word.
‘n Onlangse kompliment, het ek Sondag by jongste kleinkind se doop gekry. Pastoor sê oor die mikrofoon dat Alzinè vandag gedoop word en dat die sexy ouma dan ook hier sal wees. Ek het lekker gelag vir Grim se uitdrukking toe my skoonsus dit vertel. Uiterlike skoonheid beteken nie vir my veel nie, dis veel belangriker dat mense my sal onthou vir die goed wat ek vir hulle gedoen het.
Perfek? Nee, nie eers naby nie, maar perfek volgens my eie standaarde.
Gepubliseer Maart 20, 2019 Maart 20, 2019
Previous Post Lê jou eier – Wie is ek
Next Post (Nuwe) boererate
10 thoughts on “Wie is ek?”
Maart 20, 2019 om 3:22 nm
Ek hou sommer baie hiervan. BlyPerfek Positief – enig en uniek. Ek hou van al die lappe wat ons Towerinjas opmaak, elkeen uniek en besonder.
Maart 20, 2019 om 3:38 nm
Dis altyd vir my so lekker om hier by jou te kuier!
Maart 20, 2019 om 5:48 nm
Ek hou van joi. Ek sal goed regkom met jou. 😁 Ek hou van maklike,eerlike, reguit mense.
Maart 20, 2019 om 6:44 nm
Het dit geniet , uniek en dit is awesome
Maart 20, 2019 om 7:03 nm
Sexy ouma, sexy vriendin. Ons klomp is SO lief vir jou!
Maart 21, 2019 om 4:53 vm
Jy klink na ‘n mens met wie ek goed oor die weg sal kom.Ek is so bly jy is my blogvriendin.
Maart 21, 2019 om 1:38 nm
Toe kos dit ‘n Grim om die ding reg uit te druk – perfek volgens my eie standaarde. Dis reg so. Dis presies waar ons almal moet wees. Jy het die regte skuilnaam vir jou blog gekies. Jou positiwiteit onderskraag ons almal en wanneer jy kwaad of hartseer word, voel ons net so saam met jou.
Maart 21, 2019 om 2:49 nm
Lekker lag ek vir daai Pastoor. Wees net die beste jy, wat jy kan wees.
Maart 28, 2019 om 2:52 nm
Mei 22, 2019 om 7:57 nm
Ek hou van wie jy is.